Oom kry tronkstraf vir verkragting van vyfjarigeArgieffoto ŉ 51-jarige man is in die Empangeni-streekshof in KwaZulu-Natal tot tronkstraf gevonnis nadat hy skuldig bevind is aan die verkragting van ŉ vyfjarige familielid. Kapt. Nqobile Gwala, polisiewoordvoerder, het gesê die man het in Januarie 2010 die slagoffer gegryp en na sy huis geneem toe sy op pad skool toe was. Hy het die meisie daar verkrag en haar met die dood gedreig as sy iemand daarvan vertel. “Die meisie het vyf jaar lank met die geheim rondgeloop. Die kind se juffrou het uiteindelik agtergekom iets is fout met haar en het haar daaroor uitgevra, waarna die meisie vertel het wat gebeur het,” het Gwala gesê. ŉ Saak van verkragting is in Julie 2015 by die Empangeni-polisie aanhangig gemaak. Die eenheid teen gesinsgeweld, kindermishandeling en seksuele misdrywe het die ondersoek oorgeneem en die man is op 23 Oktober in hegtenis geneem. Sy borgtogaansoek was onsuksesvol en hy was in aanhouding totdat hy Donderdag tot 25 jaar tronkstraf gevonnis is.